text:
Cuant che si fevele di libris e progjets di culture cun Orazio Cantiello, fondadôr de cjase editore l’Omino Rosso, si reste stranîts, par la tante passion che al met tai siei progjets. La sô e je une piçule realtât, dal dut origjinâl, jenfri il panorame des cjasis editoris, ma tal stes timp e je leade al teritori tant di publicâ libris (uniche realtât di Pordenon citât) in furlan koinè ma ancje in varietâts specifichis da lis vâls de provincie. Ogni publicazion e ven presentade cuntun piçul aveniment-event che a smire soredut a dâ lustri ai autôrs cence però jessi un spot par vendi.
Cemût mai la idee di screâ une gnove cjase editore?
Cuant che o jeri piçul o volevi deventâ avocat, ma cressint mi soi inacuart di vê une cussience…
Il merit al è stât dai libris che o ai let e chi, intai agns, o ai imparât a vê a cjâr. O crôt di jessi un predestinât…
Di dulà vegnie le idee dal non Omino Rosso?
Cualchi an indaûr o cirivi un non che al podès meti in struc la mê personalitât: chei che mi cognossin a san che o soi un “fint-sclagn” e che mi plasin cetant i pomodoros e lis cjariesis. E po o crôt ancjemò a Sant nicolau, l’Om Ros par ecelence.
Presentinus la cjase editore L’Omino Rosso (www.ominorosso.it)?
O fasìn biei libris, cualchi volte dibessôi cualchi volte in colaborazion cun ents, aziendis e associazions. O vin sîs golainis che a spaziin da la leteradure pai frutus (il nestri element di ponte…) a la art, da la sagjistiche al lis vuidis. Insome, un pôc di dut, ma simpri cui pîts par tiere. Progjets dimensionâts a la nestre realtât e al nestri teritori. In cheste otiche nus plâs indreçâso ancje ai plui grancj cun titui di interès sociâl che a àn tocjât temis come la diaspore, il degrât ambientâl o lis storiis mai contadis.
Cual isal il pont di fuarce de tô cjase editore?
Jessi origjnâi al coste tante fadie e bêçs, ma al da tantis sodisfazions. Intal grant panorame de editorie nazionâl e locâl, o cirìn di metisi in mostre cun propuestis coloradis e cetant legris che a coinvolzin cuasi simpri autôrs di cjase nestre.
Cuâi sono i titui che o vês publicât
in marilenghe?
I libris in marilenghe par cumò a son trê, ma dome un al è dut in lenghe. Il prin si intitule “Se o fos un grant”, un libri ilustrât par canais che al à vût un gran sucès di critiche e un biel riscuintri di vendite. Il secont al è “Vito d’Asio e la Val D’Arzin”, un libri fotografic cun tescj par furlan, talian e inglês, lât vendût in pôc timp e vuê in ristampe. Il tierç al è “Pavea un’estât, la luna tal codâr” in furlan asin cun cjadincis dal puest e cun traduzion par talian; chest ultin libri lu vin presentât intai dîs passâts cuntun spetacul di suns e peraulis pardabon di fuarte emozion.
Une vore di titui a son leâts a strent
cul teritori e a son adiriture scrits
in tipologjiis di furlan locâl. Parcè?
La grande part de nestre produzion e je leade al nestri teritori (Friûl-Vignesie Julie e zonis di confin cul Venit), e propit par chest, diviers libris a son cun tescj par furlan. In chest sens, po, o vin cjatât aministrazions comunâls che si son dimostradis un partner atent e disponibil a valorizâ la culture dal lûc.
Pal doman intendêso continuâ a publicâ libris in marilenghe?
Sigûr. Lis sfidis mi son simpri plasudis e chê dal publicâ par furlan (intune zone come chê di Pordenon citât) e je plui inmagant di altris. Dal pont di viste comerciâl o vin devant un public esigjent, che al sa preseâ la cualitât e che tal stes timp al snobe lis iniziativis editoriâls che no curin intai detâis il complicât e variegât mont leât a la lenghe da la nestre regjon.
Vêso progjets in cors di opare?
Par sielte aziendâl lis nestris novitâts a jessin dutis di Jugn in denant. Ven a stâi che si prepìn a la publicazion di cinc libris: doi par canais, doi par fruts e un sul sport. I titui a vegnaran presentâts a Pordenonelegge.it (19-21 di Setembar) e te setemanis daspò in diviers incuintris. I titui che la comission di Pordenonelegge nus scarte (… par cuissà cuâi motîfs), a saran distès in biele esposizion intal nestri spazi. Subit daspò al vignarà il moment da lis presentazions di Nadâl e cuissà che no sponti ancjemò alc par furlan…
I titui par furlan cemût sono stâts recepîts dai pordenonês?
I pordenonês, gjavadis lis zonis pedemontanis (cetant vivarosis) e lis fassis dal Tiliment, no capissin tant il furlan e par chest a fasin fadie a preseâ lis iniziativis in lenghe, ma chest nol è un probleme. O rispientìn i guscj di ducj e si indrecìn a chei che, al contrari, a cognossin e a vuelin svissinâsi a la marilenghe. Tes libreriis de citât, i libris par furlan a son stâts vendûts distès, dal sigûr in numar plui bas rispiet a Manià, Spilimberc e Sant Vît dal Tiliment ma plui di cualchi copie e je stade comprade ancje in rive al Noncel.
L’Omino Rosso. Une cjase editore furlaniste in rive al NoncelSandri Olivetto
Cuant che si fevele di libris e progjets di culture cun Orazio Cantiello, fondadôr de cjase editore l’Omino Rosso, si reste stranîts, par la tante passion che al met tai siei progjets. La sô e je une piçule realtât, dal dut origjinâl, jenfri il panorame des cjasis editoris, ma tal stes timp e je leade al teritori tant di publicâ libris (uniche realtât di Pordenon citât) in furlan koinè ma ancje in varietâts specifichis da lis vâls de provincie. Ogni publicazion e ven presentade cuntun piçul aveniment-event che a smire soredut a dâ lustri ai autôrs cence però jessi un spot par vendi.


c: text/html

text:
Sport… che ti trai / Simone Masotti: la felicitât in biciclete a torzeon pal mont | Il prossim viaç: in Americhe, ae fin dal mês di Lui | Cori par vivi: un model di ispirazionservizis di Francesco Tonizzo
L’architet di Pradaman, che al vîf di 17 agns insiemi cun “mister Parkinson”,al à cjatât intal cori in biciclete la sô curepar stâ miôr e pal so ecuilibri Par introdusi la figure di Simone Masotti, la sô personalitât, il so inzen, la sô voie di vivi, il stes architet di Pradaman, che di 17 agns […] lei di plui +

robotstxt: allowed

filter: keep


text:
Ogni patrie e à la sô fieste, o cuasi. Sù par jù dutis lis nazionalitâts de Europe a àn cualchi zornade che vie pal an e à une impuartance identitarie specifiche. Par solit a son inovâi di fats storics o ben ricorencis che a son leadis aes fiestis religjosis – la Madone Imacolade in Corsiche – e aes celebrazions di cualchi sant particolâr, tant che Sant Andree in Scozie, Sant David in Gales, Sant Peran in Cornualie e Sant Jacum in Galizie. Ma a ‘nd è ancje altris che a àn lidrîs storichis e culturâls plui antighis, a tacâ dal Newroz dai curdis e dal Ullortunek dai inuit de Groenlande. E a son altris ancjemò che no àn dome un valôr simbolic, ma a fasin riferiment a fats specifics, ancje avonde dongje tal timp, tant che la Fieste dai Sami, che e ricuarde le prime sentade dal Congrès nazionâl ai 6 di Fevrâr dal 1917 e che e je stade uficializade tal 1993.
Avonde dispès, chestis fiestis, cundut che a fasin riferiment a events di un passât plui o mancul lontan, a esistin dome di cualchi desene di agns. Al è esemplâr il câs de Fieste de Patrie dal Friûl. E je la celebrazion dal inovâl de invistidure dal patriarcje di Aquilee Siart ai 3 di Avrîl dal 1077, ma si le fâs dome dal 1977, daûr dal sburt des rivendicazions culturâls e politichis saltadis fûr cuntune fuarce gnove in chei agns, e e esist in forme uficiâl dome di doi agns incà, cu la aprovazion di une leç regjonâl di pueste. Storie, «invenzion de tradizion» (che al vûl tornâ a discuvierzi la storie e no inventâsi di plante fûr alc che nol esist) e ricognossiment par leç a son lis carataristichis di fonde ancje de Sa Die de sa Sardigna, che daûr di une leç fate buine a Casteddu/Cagliari tal 1993 e ven memoreade ai 28 di Avrîl, tal inovâl dal riviel popolâr che tal 1794 al veve parât vie il vicerè piemontês Vincenzo Balbiano. Il ricuart di chei fats e di chei timps, massime cun riferiment aes lotis anitifeudâls e cuntune cjaladure viers de contemporanitât, al è avonde vîf tra la int de Sardegne, ancje in graciis de poesie/cjançon di Francesco Ignazio Mannu: Su patriotu sardu a sos feudatoarios.
Une des fiestis nazionâls che la sô celebrazion e je une vore popolâr e je la «Diada Nacional» de Catalogne, che e cole ai 11 di Setembar. Ancje in chest câs si tegnin dongje un fat storic, une rivendicazion identitarie e politiche e une formalizazion uficiâl, cu la leç 1/11980 fate buine dal Parlament de Generalitat, cundut che si à tacât a memoreâle ancjemò tal 1886. Il caratar specific de fieste nazionâl catalane al è il fat che e ricuarde une sconfite – la concuiste di Barcelone de bande dal duche di Berwick, in chê dì dal 1714, dopo cutuardis mês di assedi – cun chê di memoreâ chê lungje resistence de int e di rilançâ la lote a pro dai dirits dai catalans, ricuardant la abolizion des libertâts civîls che e rivà dopo de vitorie de vuere di sucession de bande di Filip V di Borbon.
Une altre fieste une vore sintude e je chê dal Aberri Eguna, la Fieste de Patrie basche, che e cole te Domenie di Pasche. E je une ricorence ad in plen politiche, che e partìs di une esperience personâl di Luis Arana Goiri tal 1882 e di un dialic tra chel e so fradi Sabino, ricognossût tant che l’ideolic dal nazionalisim basc e il fondadôr dal EAJ/PNV, che i de un significât identitari e rivendicatîf. Memoreade in maniere uficiâl tai agns de Seconde Republiche dal Stât spagnûl, a tacâ dal 1932, intant dal regjim franchist e à vût celebrazions che a son stadis ocasions di disfide de ditature, vie pai agns Sessante dal secul XX si à tacât a fâle ancje tal Paîs Basc francês e tal mont de emigrazion e di sù par jù cuarante agns incà e ven memoreade cun continuitât. ❚
✒ Marco Stolfo


text:
Il Vanzeli seont Matieu
Il vanzeli che la tradizion e à passât sot il non di Matieu al è chel ch’al vierç la schirie dai libris dal cjanul cristian. Al è il vanzeli che lu àn vût let e comentât di plui te Glesie antighe, par vie ch’al ripuarte di plui e cun plui ordin i insegnaments di Gjesù Crist. E di fat al è inmaneât sui cinc grancj macs des peraulis di Crist; il prin e plui cognossût al è il “discors de mont”, Mt 5-7. Ognidune di chestis cinc sezions si siere cussì: “Cuant che Gjesù al finì chescj discors…” Mt 7,28.
Par vê il telâr dal prin vanzeli baste lei i doi cjaveçs de storie di Gjesù: cuant che al à fevelât dal ream dai cîi in Galilee (4,17) e cuant che al à tacât a inscuelâ i dissepui su la strade de crôs (Mt 16,21). Il teme di fonde, stant al vanzelist, al è che Crist nus conte la “buine gnove dal ream” e al vuarìs dutis lis malatiis de int, Mt 4,23; 9,35.
Si pò, par tant, cjatâ fûr cheste glagn:
I: Gjesù al è il Messie ch’a vevin fevelât par vieri, Mt 1,1-4,16;
II: la buine gnove dal ream in peraulis e fats, Mt 4,17-16,20;
III: Gjesù, il Messie rifudât dai oms ma puartât di Diu, Mt 16,21-28,16.
Il cûr dal vanzeli al è Gjesù, che Pieri, dant vôs a la fede de Glesie, lu proclame Fi dal Diu vîf, Mt 16,16. Al è lui, mandât di Diu e Fi, che al colme lis promessis fatis a mieç dai profetis. E di fat par ben 11 voltis Matieu al comente i fats de vite di Gjesù midiant di un test biblic ch’al tache: “Al è sucedût cussì par che si colmàs ce che il Signôr al veve dit midiant dal profete…” Mt 1,22.
Gjesù, cu lis peraulis e cui fats, nus splane adimplen e par simpri la volontât di Diu, che si struche tal amôr dal prossim. Chei ch’a scoltin lis sôs peraulis e lis metin in pratiche a son i siei dissepui e a fasin la Glesie.
Matieu al scrîf par un trop di cristians convertîts dal ebraisim. Dongje di lôr, però, al sta cjapant pît il grop dai cristians di divignince paiane. Che zaromai il moviment cristian al è distacât e in rotis cul gjudaisim uficiâl. Chest al dà conferme ancje di ce che si saveve in merit a cemût e a cuant che al è nassût.
La tradizion i al dà a Matieu, un dai dodis apuestui di Gjesù, ma lu à componût par scrit un gjudeu cristian tor i agns 80/85 pes comunitâts de alte Galilee e de Sirie (Antiochie).


text:
La vite cence presi dal grant Gargantua, pari di Pantagruel, metude jù timp fa di sâr Alcofribas, Sotratôr de cuinte essence. Libri plen di Pantagruelisim.
di François Rabelais
Traduzion di Cristine Noac
par cure di Pablo Gortan e Dree Venier
Bevidôrs ilustrissims, e voaltris, Sifilitics preseâts (parcè che i miei scrits a son dedicâts dome che a voaltris): Alcibiat, tal discors di Platon intitulât Il simposi, laudant il so mestri Socrat, tignût di ducj come il plui grant filosof, fra tantis robis al dîs che al somee aes silenis. Lis silenis a jerin une volte chês piçulis scjatulutis, come che si viodin cumò intes farmaciis, pituradis cun figuris legris e lizeris, come lis Arpiis, i Satirs, ocjutis imbrenadis, gneurs cui cuars, razis vistudis, cjavrons volants, cierfs tirant un cjar e tantis altris caricaduris fatis par fâ ridi la int. Cussì al fo Silen, mestri dal bon Bac. Ma dentri si metevin lis droghis finis come il balsim, la ambre, la canele, il muscli, il zibet, pieris duris e altris robis preziosis. Chel al diseve che Socrat al jere compagn, parcè che cjalantlu par difûr, e valutant cemût che al pareve, no tu i varessis dât une scusse di cevole: il cuarp al jere brut e la ande ridicule, il nâs a spice, la cjalade di un taur, la muse di un mat; sempliç intal mût di fâ, ruspi intai vistîts, cence un franc, sfortunât cu lis feminis, bon di fâ nuie pal paîs; simpri a ridi, simpri a bevi ae salût di chel o di chel altri, simpri a scherzâ, simpri a fâ fente, benedet, di no savê nuie. Ma vierzint cheste scjatule, tu varessis cjatât dentri une droghe divine e cence presi: une inteligjence fûr dal comun, une virtût maraveose, un coragjo invincibil, une moderazion uniche, une plene sodisfazion, une sigurece perfete e une indiference mai vidude par dut ce che al fas bacilâ, cori, tribulâ, navigâ e traficâ i oms.
____________________________________________
Il libri e l’autôr
Il zigant Gargantua, re di Utopie, al è cussì grant che a la so nassite a coventin 17.913 vacjis par dâi di mangjâ; mandât a Parîs par completâ i siei studis, al riscje di inneâ la citât intiere une dì che, sustât, al decît di molâ une pissande di urine sui abitants. E ziganteschis a son ancje la gole, la vivarosetât, il morbin, la goliardie, intune peraule la gjonde di chest personaç.
La pentalogje di François Rabelais, incentrade sui doi zigants Gargantua e Pantagruel so fi, e fo publicade a tacâ dal 1532 cul pseudonim di Alcofribas Nasier. E fo calcolade di ossenitât dai censôrs dal Collége de Sorbonne, par vie di chê sô vision umanistiche de impuartance de libertât umane cuintri di dogmis e imposizions; la libertât, secont Rabelais, ancje e soredut di gjoldi de vite, parcè che «il ridi al è propri dal om», come che si lei te dediche al letôr.
_____________________________________________
Il tradutôr
Cristine Noac e je docente di Leterature medievâl te Universitât Jean Jaurès di Tolose. Tal 2000 e à vinçût il premi Leone Traverso pe sô traduzione di Erec e Enide di Chrétien de Troyes.
Tal 2015 e à publicât Morâr d’amôr. Albero d’amore, une racuelte di poesiis in cuatri lenghis (furlan, talian, triestin e francês). Al è dal 2016 il titul Sfueis d’amôr. Foglie d’amore, e tal 2017 a son vignûts fûr La forza del silenzio. Piccole note sul fruscio del mondo e i haiku di Corrispondenze. Frammenti di saggezza Raku. Tai siei libris la armonie des peraulis e je compagnade di fotografiis e dissens de autore. Apassionade di alpinisim, e publiche cun regolaritât suntune riviste locâl lis sôs contis di viaç e di alpinisim, pal plui in solitarie, là che «la ricercje dal cidin si trasforme in celebrazion dal sunsûr dal mont».
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
Lunis ai 16 di Mai aes 20.45 tal Teatron di Udin, come event finâl de Setemane de culture furlane, al vignarà metût in sene il spetacul in forme di teatri-cjançon dedicât a Ferigo, dal titul “Di jerbas e di suns, musiche e peraulis par une Spoon River cjargnele”. Ideât di Annalisa Comuzzi e Francesca Valente, il spetacul al è un omaç a Zorç Ferigo e ai Povolâr Ensemble, incentrât sul secont album dal grup: “Cjant dai pierdûts amôrs”, dal 1983. Rilet dal compositôr e rangjadôr Mauro Costantini, in compagnie di un coletîf di musiciscj, musiche e narazion si vegnin incuintri par contâ la vite dai cjargnei te maniere di Edgar Lee Master. Cussì il cimitieri di San Zorç a Comelians, al devente un spazi di memoriis e contis par tornâ a vivi lis liendis, fatis di amôr e di soferencis, di une piçule comunitât, intune maniere dal dut lontane dai stereotips consumâts de tradizion leterarie e musicâl. In ocasion de date finâl al Teatron, al vignarà ancje presentât il cd omonim, dulà che oltri al spetacul, si conte la Cjargne di Ferigo midiant imagjins, intervistis e materiâi inedits. ❚
(✒ Al. Scr.)
Di jerbas e di suns. La Spoon River di Ferigo ae Setemane de Culture Furlane............
Lunis ai 16 di Mai aes 20.45 tal Teatron di Udin, come event finâl de Setemane de culture furlane, al vignarà metût in sene il spetacul in forme di teatri-cjançon dedicât a Ferigo, dal titul “Di jerbas e di suns, musiche e peraulis par une Spoon River cjargnele”. Ideât di Annalisa Comuzzi e Francesca Valente, il spetacul al è un omaç a Zorç Ferigo e ai Povolâr Ensemble, incentrât sul secont album dal grup: “Cjant dai pierdûts amôrs”, dal 1983. Rilet dal compositôr e rangjadôr Mauro Costantini, in compagnie di un coletîf di musiciscj, musiche e narazion si vegnin incuintri par contâ la vite dai cjargnei te maniere di Edgar Lee Master. Cussì il cimitieri di San Zorç a Comelians, al devente un spazi di memoriis e contis par tornâ a vivi lis liendis, fatis di amôr e di soferencis, di une piçule comunitât, intune maniere dal dut lontane dai stereotips consumâts de tradizion leterarie e musicâl. In ocasion de date finâl al Teatron, al vignarà ancje presentât il cd omonim, dulà che oltri al spetacul, si conte la Cjargne di Ferigo midiant imagjins, intervistis e materiâi inedits. ❚


text:
Imagjinaitsi une femine zovine, cumò si disarès une frute, ma i tiermins a mudin di significât tal timp; tai agns Trente dal secul stât, nassude tal ‘13, e jere za une femine, zovine tant che si vûl, ma pronte par lavorâ. Che po al voleve dî lâ a servî: la marche di fabriche pes feminis furlanis e cjargnelis di chê volte, salacor tant che la assistente di famee pes ucrainis di cumò. E vîf tun biel paîs de Cjargne, Midias, biel in chê volte come cumò; ancje se, cjalantlu cui voi di vuê, o olmaressin mancul bosc, plui prâts e nemâi, plui int. Ma la int e à di sostentâsi e cul biel no si passisi e alore si è libaris di scugnî lâ.
Imagjinaitsi duncje Maria Del Fabro, o Maria di Plaça come che le clamin in paîs, a servî a Udin li di un om che al è un biel sogjet. Al podarès vivi cuiet fasint il dentist o odontotecnic ma nol è mût di bonâlu: al è un di chei socialiscj libertaris che a vuelin la rivoluzion sociâl e che a crodin che la liberazion e à di valê ancje par un piçul popul tal mieç de Europe: il popul furlan. E intant che la pratiche cul biel titul «Felice Marchi. Anarchico. Pericoloso» si ingruesse tai uficis des poliziis fassistis, che ogni volte che al rive a Udin cualchi alt papavar dal regjim lu puartin par un pâr di dîs in galere, che cuant che si à di esponi il tricolôr lui si refude e al ven menaçât, jê e sint di volê simpri plui ben a chel om, no plui a chel che i da lavôr. Che al devente il so di om ancje se par tant timp no si maridin: maridâsi e je une convenzion borghese, une cjarte dal Stât.
Imagjinaitsi cheste fantate, cence une istruzion formâl, ma tant inteligjente e svelte, che e compagne so om te fondazion di un gjornâl che al reste te storie de lenghe furlane e dal Friûl: Patrie dal Friûl; prime e lavore te part aministrative distributive po ancje, in gracie de capacitât di osservazion e dal studi, tal lavôr redazionâl, cence paraltri comparî mai tes “firmis” dal gjornâl.
Ma a un ciert pont, cuant che une part impuartante de redazion e ancje il diretôr a molin, e je jê che e devente diretore, dal Setembar dal 1953 fin ae fin dal gjornâl, tal 1965. Par dî la veretât e veve za tacât tal 1952 cul Cjavedâl, un gjornâl no alternatîf ae Patrie ma segnâl de insodisfazion di Felix e di Marie pe impostazion “culturaliste” di cheste.
Imagjinaitsi une femine tun ambient di int ancje anticonformiste ma dome masculin, par no dî maschilist, e cun dut achel e rive benon a fâsi rispietâ; alore, ma ancje vuê, la presince feminine tal ambient autonomist o nazionalitari (o ce che o volês) e jere, e je, une vore scjarse e la mancjade incorporazion de sensibilitât e dal savê feminin inte pratiche politiche e culturâl coletive e je un segnâl sigûr di faliment. Jê e je une impuartante ecezion. Cun di plui jessi diretore di un gjornâl politic, in chê ete, no mi somee une robe tant comune; che no vegni valorizade nancje dai “studis des e su lis feminis” al è pôc comprensibil.
Imagjinantsi dut chest (e si podarès continuâ) mi somee clare la reson, miôr, lis tantis resons par invidâ a ricuardâ, a dîs agns de muart, cun agrât e afiet cheste piçule cjargnele, elegante e fuarte esploradore di un gnûf protagonisim feminin furlan. ❚
✒ Donato Toffoli
Marie, diretore di gjornâl in Friûl plui di 60 agns fa............
Imagjinaitsi une femine zovine, cumò si disarès une frute, ma i tiermins a mudin di significât tal timp; tai agns Trente dal secul stât, nassude tal ‘13, e jere za une femine, zovine tant che si vûl, ma pronte par lavorâ. Che po al voleve dî lâ a servî: la marche di fabriche pes feminis furlanis e cjargnelis di chê volte, salacor tant che la assistente di famee pes ucrainis di cumò. E vîf tun biel paîs de Cjargne, Midias, biel in chê volte come cumò; ancje se, cjalantlu cui voi di vuê, o olmaressin mancul bosc, plui prâts e nemâi, plui int. Ma la int e à di sostentâsi e cul biel no si passisi e alore si è libaris di scugnî lâ.


text:
La vuere di concuiste dal Friûl cheste volte no je declarade:
nus ven fate viodi tant che une forme di “colaborazion” cul Ven
Dal 1420 il Friûl al è simpri stât integrât intal Venit, e dome dal 1963 la Regjon e je tornade a jessi parone di se. Ma intai ultins agns al è tornât a scomençâ un procès che al è daûr a viodi a florî la azion potente dai nestris vicins par condizionâ simpri di plui la nestre economie e in prospetive ancje la politiche, e par tornâ a puartâ indaûr lis speris dal orloi de storie. Vignesie e à voie di tornâ a cjapâ indaûr ce che al jere so: e la Macroregjon e sarès la soluzion ideâl par completâ un dissen che al è tacât cul referendum su la autonomie dal Venit (che al domande podês compagns di chei dal Friûl) par rivâ a une uniformazion istituzionâl che di fat e sarès dome une forme plui moderne di “Riconcuiste”.
La vuere cheste volte no je declarade, anzit: nus ven fate viodi tant che une forme di “colaborazion”. “In sinergia con la Regione Veneto” e je une frase che simpri di plui i nestris sorestans nus fasin gloti tant che une oportunitât. Par esempli la promozion turistiche ugnule che e ven za fate pes splazis dal “Alto Adriatico” di Grau a Jesolo e ven a scancelâ ogni specificitât furlane. Ben? Mâl? Pal assessôr Sergio Bini al è “un travuart storic”, ma i operadôrs dal turisim inte nestre regjon no son ducj cussì convints.
Nancje chei dal compart agricul a somein masse sigûrs che la sielte de Regjon di afidâsi ae Agjenzie venite di paiament dai rimbors (Avea) invezit che ae romane Agea e sedi dal dut juste: soredut parcè che a varessin vût miôr che la Regjon, vint potestât primarie in agriculture, e sielzès di meti sù une sô Agjenzie come che al à fat il Venit. Intant a son simpri di plui i produtôrs venits di vin che a àn cjolt centenârs e centenârs di etars di tiere chenti par plantâ vîts di Prosec, e i furlans che ur son lâts daûr. Il mont al à sêt di vin cu lis bufulis: e la sêt di vuadagn di tancj e larà a jemplâ il teritori di vignâi di une ue che cumò e je di mode, ma ca di cualchi an e podarès lâ fûr di marcjât. E cuant che cheste bufale si sglonfarà? Ce fasarìno? Soredut, parcè plantâ Prosec cuant che la nestre Ribuele e je ancje plui buine?
Lis unichis vueris che o vin vinçût cul Venit par cumò a son chês dal tiramisù e di Sapade. Ma di fat la realtât nostrane e à za un grum di aspiets condizionâts dal Venit, a partî dal pês des infrastruturis. La fuarce dal puart e dai aeropuarts di Vignesie e frene une vore il nestri sisteme, ma al è clâr che in chel setôr o varessin nô di fâ cetant di plui par cjapâ lis oportunitâts che la nestre posizion in Europe nus da. Invezit o spietìn, par esempli, che Vignesie, Cjaudistrie o Flum nus gafin i trafics che di chenti a podaressin partî al Nord de Europe sul Coridôr Baltic-Adriatic. Intant Finest, dulà che lis dôs Regjon a cooperavin, e viodarà cambiâ la sô mission: parcè? Parcè che il Venit al à decidût che al covente cussì. E i sorestans dal Friûl Vignesie Julie, aromai di fat otave provincie dal Venit, a àn za dit di sì. ❚
Walter Tomada


text:
Anabolisim
L'anabolisim o biosintesi e je une des dôs parts dal metabolisim e al cjape dentri dut l'insiemi dai procès di sintesi o bioformazion des moleculis organichis (biomoleculis) plui complessis di chês plui semplicis o des sostancis nutritivis. Chescj procès a domandin energjie, al contrari dal catabolisim.
A ben che l'anabolisim e il catabolisim a sedin doi procès contraris, a funzionin in maniere coordenade e armoniche e a costituissin un dut unic dificil di separâ.
L'anabolisim al è responsabil di:
- formazion des componentis celulârs, dai tiessûts corporâi e, duncje, de cressite
- provision de energjie
Lis celulis a otegnin la energjie dal ambient cun trê gjenars distints di fonts di energjie, che a son:
- la lûs solâr, midiant la fotosintesi intes plantis
- altris composcj organics cemût che al sucêt intai organisims eterotrofs
- composcj inorganics cemtû che al sucêt cui bateris che a puedin jessi autotrofs o eterotrofs
L'anabolisim si pues classificâ in maniere academiche daûr lis biomoleculis che a vegnin sintetizadis:
- Repliche o duplicazion dal DNA
- Sintesi dal acit ribonucleic
- Sintesi di proteinis
- Sintesi di carboidrâts
- Sintesi di lipidis


text:
12 giugno 2011
Ringraziament
Us ringraziìn di cûr par vênus stât dongje tal moment de pierdite dal nestri GIAN CARLO
Denise, Sonia e Christian Romanini
Denise, Sonia e Christian Romanini
08 giugno 2011
Mandi Papà
O vevin di clamâti par fâti i auguris, ma o vin scugnût vignî a cjoliti e dîti "Mandi, si tornarìn a viodi di une altre bande".
Salude nono Rino, none Fenisie e barbe Gjino.
Recuie.
Salude nono Rino, none Fenisie e barbe Gjino.
Recuie.
11 maggio 2011
05 maggio 2011
Robert Gerard “Bobby” Sands – Roibeard Gearóid Ó Seachnasaigh
09.03.1954 – 05.05.1981
Par Bobby Sands la lodule e jere un dai simbui de libertât. Si pues sierâle intune scjaipule, torturâle e fâi dut il mâl pussibil, ma no cjantarà mai par cui che le à impresonade. Se si vûl sintîle a cjantâ, bisugne lassâle libare.
Bobby Sands al è muart 30 agns indaûr. Cun lui a àn pierdût la vite altris nûf volontaris republicans. E je une feride che e bruse ancjemò. Dut câs, la lodule e va dilunc a cjantâ e, se si le scolte ben, si visisi che e cjante propit la sô cjançon di libertât:
Tiocfaidh ár lá – La nestre dì e vignarà
Se o vês gust di lei inmò alc, fracait su http://www.bobbysandstrust.com/ e ancje chi.
Par Bobby Sands la lodule e jere un dai simbui de libertât. Si pues sierâle intune scjaipule, torturâle e fâi dut il mâl pussibil, ma no cjantarà mai par cui che le à impresonade. Se si vûl sintîle a cjantâ, bisugne lassâle libare.
Bobby Sands al è muart 30 agns indaûr. Cun lui a àn pierdût la vite altris nûf volontaris republicans. E je une feride che e bruse ancjemò. Dut câs, la lodule e va dilunc a cjantâ e, se si le scolte ben, si visisi che e cjante propit la sô cjançon di libertât:
Tiocfaidh ár lá – La nestre dì e vignarà
Se o vês gust di lei inmò alc, fracait su http://www.bobbysandstrust.com/ e ancje chi.
01 maggio 2011
6 di Mai spietant il Messâl par furlan
Vuê us segnali cheste mail che mi è rivade chê altre dì.
Buine a ducj.
Us fâs savê che Vinars che al ven, ai 6 di Mai, che a colin juste 35 agns dal orcolat, o vin pensât (chei cuatri di nô di buine volontât che no àn masse voie di rindisi) che, un pôc par chest inovâl e un pôc pe visite "pro forme" dal Pape a Aquilee, al sarès stât biel e just di cjatâsi denant dal Palaç dal Vescul (Palaç Patriarcjâl) a Udin par ricuardâur ai vescui talians de C.E.I. che e sarès ancje ore che a lassassin libar il Messâl par Furlan e ancje, parcè di no, par tirâsi dongje fra di nô e cirî di stiçâ a meti fûr il nâs chei che a son dome bogns di trugnâ inte ostarie o sot de nape.
Duncje, l'invît al è par cjatâsi aes 4 daspòmisdì là che o ài dit, puartantsi daûr plui int che si rive e almancul (!!!) une bandiere de Patrie par om e, se o volês, ancje cartei cun scritis e sprocs di cheste fate: "vescui talians, lassait libar il Messâl Furlan!"; "6 di Mai: o vin fat sù i paîs, metìn adun la int!" o ancje "6 di Mai: lis cjasis a son fatis, fasìn sù il Popul!".
Al è clâr che se a son par furlan al è miôr ma a laran ben ancje par todesc (lenghe dal Pape e simpri mâl glotude dai "italianissimi") e par sloven (ca ai "....issimi" ur ven sbulium pe vite!). Chei par talian... ancje chei, se propi un nol sa a scriviju in altris lenghis!
L'apel al è di sparniçâ plui pussibil la vôs a ducj chei che o cognossês.
Almancul par un colp, no stin a pensâ: "o ài di lâ a...; " o varès di fâ..."; "mi ven par cjase..."; "il plevan mi à dit...".
NO! Pensait dome: "A Udin o ài di jessi ancje jo!", a cost di sintîlis de femine... o dal om,... o de madone... o...
A part i scherçs (che nol è tant ce scherçâ), tignît ben presint che se no si judìn prime nô di bessoi, al sarà ben dificil che nus judi cualchidun altri.
Pai particolârs, in câs, Us fasarai savê miôr setemane che e ven. Tal fratimp, fasêtmi savê voaltris ce che o pensais de pensade.
Ariviodisi in tancj!
Mandi
Sandri Pian
P.S. - Us prei di fâ zirâ cheste mail a ducj chei che o pensais che a sedin sensibii a lis cuistions furlanis, segnalant lis direzions di pueste eletroniche di vuestris amîs che a sedin disponibii a meti fûr la bandiere storiche dal Friûl pes cjasis dai paîs de zone di Aquilee te zornade de visite dal Pape (se voaltris o cumbinais i nons e i riferiments, noaltris o cumbinarìn lis bandieris).
Buine a ducj.
Us fâs savê che Vinars che al ven, ai 6 di Mai, che a colin juste 35 agns dal orcolat, o vin pensât (chei cuatri di nô di buine volontât che no àn masse voie di rindisi) che, un pôc par chest inovâl e un pôc pe visite "pro forme" dal Pape a Aquilee, al sarès stât biel e just di cjatâsi denant dal Palaç dal Vescul (Palaç Patriarcjâl) a Udin par ricuardâur ai vescui talians de C.E.I. che e sarès ancje ore che a lassassin libar il Messâl par Furlan e ancje, parcè di no, par tirâsi dongje fra di nô e cirî di stiçâ a meti fûr il nâs chei che a son dome bogns di trugnâ inte ostarie o sot de nape.
Duncje, l'invît al è par cjatâsi aes 4 daspòmisdì là che o ài dit, puartantsi daûr plui int che si rive e almancul (!!!) une bandiere de Patrie par om e, se o volês, ancje cartei cun scritis e sprocs di cheste fate: "vescui talians, lassait libar il Messâl Furlan!"; "6 di Mai: o vin fat sù i paîs, metìn adun la int!" o ancje "6 di Mai: lis cjasis a son fatis, fasìn sù il Popul!".
Al è clâr che se a son par furlan al è miôr ma a laran ben ancje par todesc (lenghe dal Pape e simpri mâl glotude dai "italianissimi") e par sloven (ca ai "....issimi" ur ven sbulium pe vite!). Chei par talian... ancje chei, se propi un nol sa a scriviju in altris lenghis!
L'apel al è di sparniçâ plui pussibil la vôs a ducj chei che o cognossês.
Almancul par un colp, no stin a pensâ: "o ài di lâ a...; " o varès di fâ..."; "mi ven par cjase..."; "il plevan mi à dit...".
NO! Pensait dome: "A Udin o ài di jessi ancje jo!", a cost di sintîlis de femine... o dal om,... o de madone... o...
A part i scherçs (che nol è tant ce scherçâ), tignît ben presint che se no si judìn prime nô di bessoi, al sarà ben dificil che nus judi cualchidun altri.
Pai particolârs, in câs, Us fasarai savê miôr setemane che e ven. Tal fratimp, fasêtmi savê voaltris ce che o pensais de pensade.
Ariviodisi in tancj!
Mandi
Sandri Pian
P.S. - Us prei di fâ zirâ cheste mail a ducj chei che o pensais che a sedin sensibii a lis cuistions furlanis, segnalant lis direzions di pueste eletroniche di vuestris amîs che a sedin disponibii a meti fûr la bandiere storiche dal Friûl pes cjasis dai paîs de zone di Aquilee te zornade de visite dal Pape (se voaltris o cumbinais i nons e i riferiments, noaltris o cumbinarìn lis bandieris).
26 aprile 2011
18 aprile 2011
Friûl dal 1511 a Cjampfuarmit
Joibe ai 21 di Avrîl a 8 e mieze di sere (20.30) alì de Ostarie “A la Patrie dal Friûl”, in place a Cjampfuarmit, Luigino Peressini e Carli Pup a presentaran il libri - mape “1511 il Friûl de Joibe Grasse”, une edizion de cooperative Serling (www.serling.org).
Il cressi des tensions sociâls, la faide jenfri Strumîrs e Çambarlans, la vuere jenfri Vignesie e l’Imperi, il Carnevâl, la funzion des Cernidis, i confronts cul rest de Europe, il sclop e il davuelziment dal plui grant riviel popolâr de storie dal Friûl a vegnin contâts de mape ilustrade di Luigino Peressini e dai tescj curâts di Carli Pup.
La opare e je formade di une mape che e mostre dut il Friûl storic, là che a vegnin presentâts in maniere dinamiche lûcs, fats e personaçs leâts al riviel de Joibe Grasse, e di un librut bilengâl (furlan – inglês) là che a son spiegâts in maniere sintetiche i elements clâf che a son daûr dal riviel dal 1511.
Il cressi des tensions sociâls, la faide jenfri Strumîrs e Çambarlans, la vuere jenfri Vignesie e l’Imperi, il Carnevâl, la funzion des Cernidis, i confronts cul rest de Europe, il sclop e il davuelziment dal plui grant riviel popolâr de storie dal Friûl a vegnin contâts de mape ilustrade di Luigino Peressini e dai tescj curâts di Carli Pup.
La opare e je formade di une mape che e mostre dut il Friûl storic, là che a vegnin presentâts in maniere dinamiche lûcs, fats e personaçs leâts al riviel de Joibe Grasse, e di un librut bilengâl (furlan – inglês) là che a son spiegâts in maniere sintetiche i elements clâf che a son daûr dal riviel dal 1511.
07 aprile 2011
Ancje jo a la leture de Bibie
O sin a plui di metât di cheste setemane memorabil (fracait su la imagjin par lei dut il calendari).
Doman e sarà par me une zornade speciâl.
Prin di dut parcè che tes primis oris dal vinars al tocjarà ai miei amîs che a son a stâ di là de "grande aghe" oceaniche.
Prime dal cricâ dal dì dal 8 di Avrîl (doman), tal cûr de gnot, tor lis 3, si scomençarà la leture dal libri di Zacarie. Graziis al coordenament di Luca Peresson dal CTS de ARLeF e ae rispueste pronte di Claudio Roya, si à podût dâ la leture di 8 tocs di chest test Sacri a ancjetancj furlans di 5° e 4° gjenerazion, partignints al Circul ALEF di Colonia Caroya, citât fondade di furlans 133 agns indaûr (1878) in provincie di Cordoba (Argjentine). Chescj a àn ambientât la lôr leture par furlan in 5 glesiis storichis de zone di partignince. Chi daûr a son i nons, etâts e lûcs di leture:
1- Diego Bovo (32 agns): cjap. 1-2 - Glesie "Nuestra Señora de Lourdes" - San Durí - Col Vicente Agüero - Argjentine
2- Marcos Goy (17 agns): cjap. 3-4 - Capele "Nuestra Señora del Rosario" - Colonia Caroya - Argjentine
3- Daniel Cargnelutti (37 agns): cjap. 5-6 - Glesie "Nuestra Señora de Monserrat" - Colonia Caroya - Argjentine
4- Lito Carrizo (52 agns): cjap. 7-8 - Glesie "Nuestra Señora de Monserrat" - Colonia Caroya - Argjentine
5- Edgar Toso (49 agns): cjap. 9 - Capele di "Estancia Jesuítica de Caroya" - Colonia Caroya - Argjentine
6- Mickaela Toso (16 agns): cjap. 10-11 - Capele di "Estancia Jesuítica de Caroya" - Colonia Caroya - Argjentine
7- Fernando Visintin (29 agns): cjap. 11-12 - Glesie "Nuestra Señora de Lourdes" - San Durí - Col Vicente Agüero - Argjentine
8- Ariel Cragnolini (25 agns): cjap. 13-14 - Glesie "Nuestra Señora de Lourdes" - San Durí - Col Vicente Agüero – Argjentine.
La sielte di dâur la leture di chest libri no je a câs, cun di fat in Zacarie si fevele di lontanance de Patrie lontane. Lôr, cetancj atîfs tal mantigniment dal leam cul Friûl e cul desideri di fevelâ e di praticâ di plui la marilenghe, a rapresentin in cualchi maniere cu la lôr presince “in diferide” i miârs di furlans che a son tal forest e che in chescj dîs a son daûr a seguî l’event in streaming.
Tal dopomisdì, tor 5 e alc invezit jo e Venusia o vierzarìn la leture dal libri dai Ats dai Apuestui.
Il prin cjapitul jê e il secont, chel des Pentecostis, jo: il cjapitul dulà che il Spirtu Sant al fâs fevelâ i oms ognidun te sô marilenghe e, ancje se dutis difarentis, ducj si capissin tra di lôr.
Continuait a cjalâ la leture de Bibie on line, fracait achì.
Doman e sarà par me une zornade speciâl.
Prin di dut parcè che tes primis oris dal vinars al tocjarà ai miei amîs che a son a stâ di là de "grande aghe" oceaniche.
Prime dal cricâ dal dì dal 8 di Avrîl (doman), tal cûr de gnot, tor lis 3, si scomençarà la leture dal libri di Zacarie. Graziis al coordenament di Luca Peresson dal CTS de ARLeF e ae rispueste pronte di Claudio Roya, si à podût dâ la leture di 8 tocs di chest test Sacri a ancjetancj furlans di 5° e 4° gjenerazion, partignints al Circul ALEF di Colonia Caroya, citât fondade di furlans 133 agns indaûr (1878) in provincie di Cordoba (Argjentine). Chescj a àn ambientât la lôr leture par furlan in 5 glesiis storichis de zone di partignince. Chi daûr a son i nons, etâts e lûcs di leture:
1- Diego Bovo (32 agns): cjap. 1-2 - Glesie "Nuestra Señora de Lourdes" - San Durí - Col Vicente Agüero - Argjentine
2- Marcos Goy (17 agns): cjap. 3-4 - Capele "Nuestra Señora del Rosario" - Colonia Caroya - Argjentine
3- Daniel Cargnelutti (37 agns): cjap. 5-6 - Glesie "Nuestra Señora de Monserrat" - Colonia Caroya - Argjentine
4- Lito Carrizo (52 agns): cjap. 7-8 - Glesie "Nuestra Señora de Monserrat" - Colonia Caroya - Argjentine
5- Edgar Toso (49 agns): cjap. 9 - Capele di "Estancia Jesuítica de Caroya" - Colonia Caroya - Argjentine
6- Mickaela Toso (16 agns): cjap. 10-11 - Capele di "Estancia Jesuítica de Caroya" - Colonia Caroya - Argjentine
7- Fernando Visintin (29 agns): cjap. 11-12 - Glesie "Nuestra Señora de Lourdes" - San Durí - Col Vicente Agüero - Argjentine
8- Ariel Cragnolini (25 agns): cjap. 13-14 - Glesie "Nuestra Señora de Lourdes" - San Durí - Col Vicente Agüero – Argjentine.
La sielte di dâur la leture di chest libri no je a câs, cun di fat in Zacarie si fevele di lontanance de Patrie lontane. Lôr, cetancj atîfs tal mantigniment dal leam cul Friûl e cul desideri di fevelâ e di praticâ di plui la marilenghe, a rapresentin in cualchi maniere cu la lôr presince “in diferide” i miârs di furlans che a son tal forest e che in chescj dîs a son daûr a seguî l’event in streaming.
Tal dopomisdì, tor 5 e alc invezit jo e Venusia o vierzarìn la leture dal libri dai Ats dai Apuestui.
Il prin cjapitul jê e il secont, chel des Pentecostis, jo: il cjapitul dulà che il Spirtu Sant al fâs fevelâ i oms ognidun te sô marilenghe e, ancje se dutis difarentis, ducj si capissin tra di lôr.
Continuait a cjalâ la leture de Bibie on line, fracait achì.
06 aprile 2011
Friûl di Magance a Cjampfuarmit
Te setemane che al cole l'aniversari dai 3 di Avrîl, Fieste Nazionâl dal Friûl pe nassite dal Stât Patriarcjâl di Aquilee istituît tal
1077, joibe ai 7 di Avrîl aes 6 e mieze di sere li de Ostarie “A la Patrie dal Friûl” in place a Cjampfuarmit, Sandri Carrozzo e l'autôr
Luigino Peressini a presentaran la mape ilustrade “Friûl di Magance”, une edizion Serling (www.serling.org).
La opare e mostre dut il Friûl storic, de Livence al Timâf, traviers la presentazion des figuris mitologjichis de tradizion furlane. Si
podaran cussì cognossi maçarots, spirts folets, aganis, benandants, striis, salvans... Sul daûr de mape e je ancje une schede par ogni
personaç in maniere di vê une piçule vuide pe leture.
Dutis chestis figuris e tantis altris a compagnaran il letôr a la scuvierte dal Friûl pardadon magjic.
03 aprile 2011
Bon 3 di Avrîl
Buine fieste nazionâl dal Friûl. Us visi che usgnot al tache ancje il grant event de leture continuade de Bibie.
Par cui chel nol rive a lâ a Udin, us segnali il link par viodi la direte: fracait chi.
Par cui chel nol rive a lâ a Udin, us segnali il link par viodi la direte: fracait chi.
17 marzo 2011
La Patrie dal Friûl di Març
E je jessude La Patrie dal Friûl (http://www.lapatriedalfriul.org/) di Març, dulà che si podarà cjatâ par intîr il comunicât di Glesie Furlane, che, pûr tal rispiet dal stât, si declare une vore critiche cuintri de retoriche nazionalistiche su la date dai 17 di Març.
«Par nô cheste fieste no pues jessi complete e serene, par vie che chê che e veve di jessi la nestre “cjase comugnâl” no je, dut a vuê,vierte a lis nestris sacrisantis spietativis di int e di popul, come che la stesse Cjarte Costituzionâl dal Stât Talian e intindarès professâ» a scrivin chei di Glesie Furlane tal document intitulât “Friûl: 145 - 93 agns de Italie”.
La Patrie e presente in cuviertine la “Cuintristorie dal Nûfcent” di Agnul Floramo che al dediche la sô riflession al deceni 1910-1920 e sivierç cuntune interviste a Remo Cacitti che al presente l’ultin libri editât di Glesie Furlane “Il Pastore ad Aquileia” di Gabriele Pelizzari.
La Patrie dal Friûl e je presinte a la Fieste dal Vin di Bertiûl tal dopomisdì di domenie 20 e domenie 27 di Març cuntun spazi espositîf li de enoteche de Pro Loco.
«Par nô cheste fieste no pues jessi complete e serene, par vie che chê che e veve di jessi la nestre “cjase comugnâl” no je, dut a vuê,vierte a lis nestris sacrisantis spietativis di int e di popul, come che la stesse Cjarte Costituzionâl dal Stât Talian e intindarès professâ» a scrivin chei di Glesie Furlane tal document intitulât “Friûl: 145 - 93 agns de Italie”.
La Patrie e presente in cuviertine la “Cuintristorie dal Nûfcent” di Agnul Floramo che al dediche la sô riflession al deceni 1910-1920 e sivierç cuntune interviste a Remo Cacitti che al presente l’ultin libri editât di Glesie Furlane “Il Pastore ad Aquileia” di Gabriele Pelizzari.
La Patrie dal Friûl e je presinte a la Fieste dal Vin di Bertiûl tal dopomisdì di domenie 20 e domenie 27 di Març cuntun spazi espositîf li de enoteche de Pro Loco.
07 marzo 2011
Apontament cui Gnognosaurs
Miercus ai 9 di Març, a partî des cinc sotsere (17.00), Dree Venier al presente il segont libri dai siei «Gnognosaurs» dentri dal spazi «L’Ora delle Storie», organizât de Sezion Fruts de Biblioteche Civiche “V. Joppi” pai fruts dai 4 ai 8 anni.
Jentrade provisorie bande place Marconi 8.
03 marzo 2011
Tiere Furlane, biele serade a Sant Denêl
Usgnot o vin presentât Tiere Furlane n.7 a Sant Denêl, grazie a la colaborazion e a la ospitalitât dal Consorzi dal Persut che nus à dât pardabon un bon acet e che o ringrazii.
E je vignude tante int e o ai vude ancje cualchi sorprese. Mi à fat plasê di cognossi Sandro di Bassan e o ai savût che al jere in sale ancje Giustino, ma no lu savevi.
Tornant a la presentazion, o vin jemplât la sale dal cine e la serade mi à propit sodisfat.
Mert dai relatôrs come Francesco Ciani di Ineq e Domenico Pecile dal Messaggero, che o ringrazii ducj pe analisi e pes riflessions che a àn regalât al public. La serade si jere vierte cun Dino Persello, che al à ricuardât un divertent scrit dal mitic Riedo Pup.
Un grazie particolâr ancje par Enos Costantini, par dute la redazion, pal grant lavoron tal meti adun la riviste e al ass. Claudio Violino pe fiducie.
Al somearà retoric, ma no si à di vê pôre di dî grazie e chest ultin ringraziament al è pe tante int che ogni volte e ven a scoltânus e che simpri di plui e domande di ricevi la riviste.
Al fâs plasê viodi che ce che si fâs al plâs e al à riscuintri: fin dal prin numar, ogni presentazion e je stade un event culturâl preseât. Un entusiasim che al dure inmò a distance di mês.
E duncje se cualchidun altri al volès ricevi Tiere Furlane al pues clamâ il numar vert 800-149605 (se o cjatais ocupât, us domandi scuse, ma al è dome pal fat che tante int e clame).
Par savê alc di plui su cemût che e je lade la serade, fracait achì.
Us spieti a la prossime!
26 febbraio 2011
27 di Fevrâr: Zornade Furlane dai Dirits
Come ogni an, ancje jo o ricuardi il riviel de Joibe Grasse dal 1511 che chest an al cole il so 500m aniversari.
Par cognossi miôr chest event, us consei l'articul di Donato Toffoli su La Patrie dal Friûl di chest mês (fracait chi).
Us segnali lis iniziativis di Radio Onde Furlane, la radio libare dai furlans che a cause dai tais dai finanziaments e je obleade a meti in casse integrazion i siei dipendents e cun doman e varà une riduzion dal palinsest (fracait chi); sedi il blog dal Comitât 482 (fracait chi); sedi il blog de Associazion 1511 che e fâs il pont su lis iniziativis previodudis ta chestis zornadis par ricuardâ chest aniversari (fracait chi).
Dute la mê solidarietât ai amîs di Radio Onde Furlane!
Par cognossi miôr chest event, us consei l'articul di Donato Toffoli su La Patrie dal Friûl di chest mês (fracait chi).
Us segnali lis iniziativis di Radio Onde Furlane, la radio libare dai furlans che a cause dai tais dai finanziaments e je obleade a meti in casse integrazion i siei dipendents e cun doman e varà une riduzion dal palinsest (fracait chi); sedi il blog dal Comitât 482 (fracait chi); sedi il blog de Associazion 1511 che e fâs il pont su lis iniziativis previodudis ta chestis zornadis par ricuardâ chest aniversari (fracait chi).
Dute la mê solidarietât ai amîs di Radio Onde Furlane!
19 febbraio 2011
Su La Patrie la "cuintristorie dal Nûfcent"
Dopo de solite polse dal mês passât, a Fevrâr e je tornade "La Patrie dal Friûl" (www.lapatriedalfriul.org), cun tantis confermis e novitâts.
Tacant de cuviertine, i letôrs a podaran cognossi la "Cuintristorie dal Nûfcent" curade di Angelo Floramo.
«Tal an li che a diviers nivei si volarès insegnâ la “storie” dai 150 agns de unitât di Italie – che e à invadût il Friûl dome tal 1866 (e des bandis di Gurize i talians a son rivâts dome dopo de prime vuere mondiâl)» a declarin chei da “La Patrie dal Friûl” «o proponìn une leture furlane autentiche de Storie dal “Secul curt”. Ogni mês la cuviertine e fevelarà di un event significatîf dal 1900 a vuê. Une corse dilunc dai decenis par capî miôr ce che al è sucedût in Friûl, cence contentâsi di ce che nus conte e che nus volarès imponi la Italie».
La prime pontade e je dedicade al deceni 1900-1910 cun Udin capitâl “de modernitât” cu la fiere campionarie dal 1903 e “de lûs” cun Artûr Malignani.
Il numar si vierç cuntune analisi storiche di Donato Toffoli sui 500 agns dal riviel contadin de Joibe Grasse dai 27 di Fevrâr dal 1511.
Tra lis novitâts ancje la rubriche dedicade a la Rêt e a lis gnovis tecnologjis “Furlans, digjitait furlan” cun Dree Venier, Michele Calligaris, Giorgio Jannis e Matieu Baldan.
Restant su la atualitât, un intervent di Marco De Agostini, segretari politic dal Moviment Friûl e la interviste esclusive a Sonia Cossettini, la “vigjilesse” furlane dal spot Rai tant criticât che e declare «La Patrie dal Friûl je stade la uniche a domandâmi cemût che le pensavi jo di dutis chestis polemichis sul spot RAI».
La Patrie si le cjate intes miôr librariis e ediculis, in dutis lis filiâls de Casse di Sparagn F-VJ o par abonament: tancj regâi e promozions par cui che al decît di abonâsi.
E sul sît www.lapatriedalfriul.org al è disponibil dut l’archivi dai numars passâts e za cualchi anticipazion di chest mês.
Tacant de cuviertine, i letôrs a podaran cognossi la "Cuintristorie dal Nûfcent" curade di Angelo Floramo.
«Tal an li che a diviers nivei si volarès insegnâ la “storie” dai 150 agns de unitât di Italie – che e à invadût il Friûl dome tal 1866 (e des bandis di Gurize i talians a son rivâts dome dopo de prime vuere mondiâl)» a declarin chei da “La Patrie dal Friûl” «o proponìn une leture furlane autentiche de Storie dal “Secul curt”. Ogni mês la cuviertine e fevelarà di un event significatîf dal 1900 a vuê. Une corse dilunc dai decenis par capî miôr ce che al è sucedût in Friûl, cence contentâsi di ce che nus conte e che nus volarès imponi la Italie».
La prime pontade e je dedicade al deceni 1900-1910 cun Udin capitâl “de modernitât” cu la fiere campionarie dal 1903 e “de lûs” cun Artûr Malignani.
Il numar si vierç cuntune analisi storiche di Donato Toffoli sui 500 agns dal riviel contadin de Joibe Grasse dai 27 di Fevrâr dal 1511.
Tra lis novitâts ancje la rubriche dedicade a la Rêt e a lis gnovis tecnologjis “Furlans, digjitait furlan” cun Dree Venier, Michele Calligaris, Giorgio Jannis e Matieu Baldan.
Restant su la atualitât, un intervent di Marco De Agostini, segretari politic dal Moviment Friûl e la interviste esclusive a Sonia Cossettini, la “vigjilesse” furlane dal spot Rai tant criticât che e declare «La Patrie dal Friûl je stade la uniche a domandâmi cemût che le pensavi jo di dutis chestis polemichis sul spot RAI».
La Patrie si le cjate intes miôr librariis e ediculis, in dutis lis filiâls de Casse di Sparagn F-VJ o par abonament: tancj regâi e promozions par cui che al decît di abonâsi.
E sul sît www.lapatriedalfriul.org al è disponibil dut l’archivi dai numars passâts e za cualchi anticipazion di chest mês.
14 febbraio 2011
09 febbraio 2011
2 agns
Lait a lei chi: www.pereluana.it
03 febbraio 2011
Ven a lei ancje tu la Bibie par furlan, 0432/555979: metiti in note
0432/555979 al è il numar par metisi in note.
Jentre te storie: ti segnali che ducj a puedin partecipâ in maniere ative ae leture integrâl de Bibie par furlan, in program dai 3 ai 9 di Avrîl dal 2011.
I puescj disponibii par deventâ protagonist dal plui grant event culturâl in marilenghe dal 2011 a son 1300, ma al è miôr notâsi subit.
Si pues partecipâ, tant che letôr singul o tant che grup di letôrs, sedi par telefon, tacant di miercus ai 2 di Fevrâr, clamant il numar 0432/555979 dal lunis al vinars des 10.00 aes 13.00 e des 17.00 aes 20.00, o pûr scrivint ae direzion bibie@regione.fvg.it.
Il numar al è valit ancje par domandâ informazions e sclariments.
No stâ pierdi cheste ocasion!
02 febbraio 2011
Cunvigne sul Testament Biologjic
O publichi vulintîr l'invît a la cunvigne sul testament biologjic inmaneade de associazion "Per Eluana".
Apontament par lunis ai 7 di Fevrâr alì dal Palamostre a Udin aes 8 di sere.
O pensi che ducj a vedin prin di dut di scoltâ, informâsi e dopo decidi in dute libertât, ma simpri cence fâsi cjapâ la man tes reazions. Lu dîs parcè che o vin sintût masse int a berghelâ in place, invezit di metisi a resonâ.
O aprofiti par tornâ a proponi la interviste al dot. Amato De Monte, fate su La Patrie dal Friûl di Dicembar 2010: fracait chi.
Par savênt di plui su la Associazion e su la cunvigne, fracait chi.
Apontament par lunis ai 7 di Fevrâr alì dal Palamostre a Udin aes 8 di sere.
O pensi che ducj a vedin prin di dut di scoltâ, informâsi e dopo decidi in dute libertât, ma simpri cence fâsi cjapâ la man tes reazions. Lu dîs parcè che o vin sintût masse int a berghelâ in place, invezit di metisi a resonâ.
O aprofiti par tornâ a proponi la interviste al dot. Amato De Monte, fate su La Patrie dal Friûl di Dicembar 2010: fracait chi.
Par savênt di plui su la Associazion e su la cunvigne, fracait chi.
31 gennaio 2011
Ospit di Rosalba Tello a Meridiana su FREETV
Vuê o ai vût il plasê di jessi ospit di Rosalba Tello a Meridiana, trasmission di FREE-TV. O jerin in rapresentance de Redazion da La Patrie dal Friûl.
Cul President de Provincie di Udin, Pietro Fontanini, cul segretari di Glesie Furlane, pre Tonin Cjapielâr e cul President di Ente Friuli nel Mondo, Pieri Pittaro o vin fevelât di culture, lenghe e identitât furlane. La trasmission e jere in direte aes 13.00, ma e varès di jessi in prevision ancje une repliche.
O ringrazii Rosalba pe ospitalitât e pe ocasion che nus à dât di fâ cognossi ce che o fasìn.
ps: e usgnot seconde ospitade a Sportissimo cun Marina Presello grazie a Oscar Puntel.
Cul President de Provincie di Udin, Pietro Fontanini, cul segretari di Glesie Furlane, pre Tonin Cjapielâr e cul President di Ente Friuli nel Mondo, Pieri Pittaro o vin fevelât di culture, lenghe e identitât furlane. La trasmission e jere in direte aes 13.00, ma e varès di jessi in prevision ancje une repliche.
O ringrazii Rosalba pe ospitalitât e pe ocasion che nus à dât di fâ cognossi ce che o fasìn.
ps: e usgnot seconde ospitade a Sportissimo cun Marina Presello grazie a Oscar Puntel.
Watch live streaming video from freefvg at livestream.com
28 gennaio 2011
Grazie
Ca i Carnavâi a corin... come che mi à za fat presint plui di cualchidun!
Ma ce si puedial dî?
Grazie a ducj!
Ma ce si puedial dî?
Grazie a ducj!
27 gennaio 2011
26 gennaio 2011
Cirint il prossin sindic (o sindiche)
Vuê sul gjornâl al jere un articul cun protagonist Lionello Floreani che al dîs la sô a proposit dal prossim sindic.
E come che o vevi za domandât ancje jo, ancje Nello al bute la idee di une femine a la vuide dal Comun (lait a lei il post Totosindic di Otubar dal 2010)
Par lei l'articul cu lis declarazions di Nello Floreani, fracait chi o lait a leilu tal prin coment.
Ce disêso se o provìn a dâ un cognon a chestis: "Barbara, Anna, Gaia, Maria Teresa ed Elisa, i cui cognomi sono ben noti ai cittadini"?
Ancje se secont me al podeve zontâ ancje un pâr di nons di sioris za candidadis: dismenteance o omission volude?
E come che o vevi za domandât ancje jo, ancje Nello al bute la idee di une femine a la vuide dal Comun (lait a lei il post Totosindic di Otubar dal 2010)
Par lei l'articul cu lis declarazions di Nello Floreani, fracait chi o lait a leilu tal prin coment.
Ce disêso se o provìn a dâ un cognon a chestis: "Barbara, Anna, Gaia, Maria Teresa ed Elisa, i cui cognomi sono ben noti ai cittadini"?
Ancje se secont me al podeve zontâ ancje un pâr di nons di sioris za candidadis: dismenteance o omission volude?
25 gennaio 2011
Tiere Furlane e à il Numar Vert
Par facilitâ cui che al à voie di ricevi par abonament la riviste trimestrâl di culture dal teritori “Tiere Furlane”, la Regjon e à ativât un Numar vert.
Di fat, telefonant al numar gratuit 800149605 di lunis al vinars des 9 aes 13 e des 14,30 aes 17,30 al è pussibil comunicâ i propris dâts par ricevi la publicazion editade de Aministrazion-Direzion Agricolture.
Cun di plui, la riviste si pues discjamâle in pdf dal sît www.regione.fvg.it/tierefurlane e si cjatile ancje sul innomenât social network Facebook.
“Tiere Furlane”, nassude tal 2009, e je rivade a la setime jessude.
Tal ultin numar l'assessôr regjonâl aes Risorsis Rurâl, Agroalimentârs e Forestâls, Claudio Violino, midiant dal editoriâl al fevele ai letôrs e a la comunitât regjonâl riclamantju a la tutele e a la valorizazion des lidrîs de nestre int e de nestre realtât, e a lis tradizions plui antighis, vere espression dal teritori e di chei che a àn disvilupade la economie, ancje, in principi, cuasit dome midiant de civiltât contadine.
Tra i articui sul numar 7 si segnalin i tancj intervents dedicâts al purcit, ma ancje la pagjine di storie dal Friûl tant impuartante ma ancje tant pôc cognossude: il riviel contadin de “joibe grasse” dal 1511. Si trate dal event dai 27 di Fevrâr dal 1511, cuant che Udin al fo teatri dal prin riviel contadin, che chest an a colin i siei cinccent agns.
Di fat, telefonant al numar gratuit 800149605 di lunis al vinars des 9 aes 13 e des 14,30 aes 17,30 al è pussibil comunicâ i propris dâts par ricevi la publicazion editade de Aministrazion-Direzion Agricolture.
Cun di plui, la riviste si pues discjamâle in pdf dal sît www.regione.fvg.it/tierefurlane e si cjatile ancje sul innomenât social network Facebook.
“Tiere Furlane”, nassude tal 2009, e je rivade a la setime jessude.
Tal ultin numar l'assessôr regjonâl aes Risorsis Rurâl, Agroalimentârs e Forestâls, Claudio Violino, midiant dal editoriâl al fevele ai letôrs e a la comunitât regjonâl riclamantju a la tutele e a la valorizazion des lidrîs de nestre int e de nestre realtât, e a lis tradizions plui antighis, vere espression dal teritori e di chei che a àn disvilupade la economie, ancje, in principi, cuasit dome midiant de civiltât contadine.
Tra i articui sul numar 7 si segnalin i tancj intervents dedicâts al purcit, ma ancje la pagjine di storie dal Friûl tant impuartante ma ancje tant pôc cognossude: il riviel contadin de “joibe grasse” dal 1511. Si trate dal event dai 27 di Fevrâr dal 1511, cuant che Udin al fo teatri dal prin riviel contadin, che chest an a colin i siei cinccent agns.
19 gennaio 2011
Bocâl e Cresime a Remanzâs
Al è timp fint ai 12 di Fevrâr par partecipâ al concors "Tarlecs e comareçs jenfri Bocâl e Cresime" di Remanzâs che za di cualchi an si davuelç in ocasion de Mascarade di Carnavâl.
Lait a lei ben sul sît dal Comun di Remanzâs (ma ancje il blog di Contecurte nus fâs capî alc di plui...) e provait a partecipâ!
Lait a lei ben sul sît dal Comun di Remanzâs (ma ancje il blog di Contecurte nus fâs capî alc di plui...) e provait a partecipâ!
15 gennaio 2011
Une cerce di Euskal Herria a Maian
In Catalogne o ai stât e intant che o spieti la volte buine par lâ in Galizie e tal Paîs Basc, mi contenti di "cerçâ" l'aiar di Euskal Herria lant a Maian...
Sì, sì: no stoi çavariant!
O feveli dal bar "Al Got" di Maian, dal gno coscrit Juri Savio che di cualchi an si è trasferît tal Paîs Basc e cussì o voi a cjatâlu par fâmi contâ alc di plui di chel popul. Juri mi à testemoneât che jentrâ in contat cul popul basc, cussì braurôs de proprie identitât, i à permetût di tornâ a scuvierzi ancje la sô identitât furlane.
Cumò al è tornât par cualchi mês tal so bar di Maian, puartant però tal cûr chê tiere... e ancje cualchi fotografie come cheste chi in bande!
E a proposit de foto, su facebook cumò o varès di fracâ un boton, ma su chest blog mi ven di scrivi "Mi plâs"!
Sì, sì: no stoi çavariant!
O feveli dal bar "Al Got" di Maian, dal gno coscrit Juri Savio che di cualchi an si è trasferît tal Paîs Basc e cussì o voi a cjatâlu par fâmi contâ alc di plui di chel popul. Juri mi à testemoneât che jentrâ in contat cul popul basc, cussì braurôs de proprie identitât, i à permetût di tornâ a scuvierzi ancje la sô identitât furlane.
Cumò al è tornât par cualchi mês tal so bar di Maian, puartant però tal cûr chê tiere... e ancje cualchi fotografie come cheste chi in bande!
E a proposit de foto, su facebook cumò o varès di fracâ un boton, ma su chest blog mi ven di scrivi "Mi plâs"!
06 gennaio 2011
Tiere Furlane 7
Sot Nadâl al è jessût Tiere Furlane 7.
Par savênt di plui su chest numar, fracait chi.
O ringrazii dute la Redazion che e fâs un lavoron ogni volte par meti adun cheste riviste, in particolâr Enos Costantini che al è pardabon une risorse inesauribil.
Tra i tancj articui che us invidi a scuvierzi, mi permet di segnalâ l'intervent di Carli Pup, sul riviel de joibe grasse dal 1511: ai 27 di Fevrâ di chest an a colaran i 500 agns di cheste pagjine di storie tant impuartante, ma ancje tant pôc cognossude de storie dal Friûl, fracait chi.
Par savênt di plui su chest numar, fracait chi.
O ringrazii dute la Redazion che e fâs un lavoron ogni volte par meti adun cheste riviste, in particolâr Enos Costantini che al è pardabon une risorse inesauribil.
Tra i tancj articui che us invidi a scuvierzi, mi permet di segnalâ l'intervent di Carli Pup, sul riviel de joibe grasse dal 1511: ai 27 di Fevrâ di chest an a colaran i 500 agns di cheste pagjine di storie tant impuartante, ma ancje tant pôc cognossude de storie dal Friûl, fracait chi.
02 gennaio 2011
Mittelfest e Lenghe furlane
O vierç il gnûf an leint i gjornâi e us propon cheste notizie che e rive dal consei regjonâl.
Il conseîr Roberto Novelli (te foto) al propon al Mittelfest di puartâ plui atenzion pe valorizazion de lenghe furlane (fracait chi par lei la Ansa). Mi somee une buine notizie, ancje parcè che cheste tiere e je simpri stade crosere di culturis e il Mittelfest al podarès jessi propit une buine ocasion.
Tai prossims dîs al varès di jessi metût in calendari un incuintri tra il Mittelfest e la Arlef.
Il conseîr Roberto Novelli (te foto) al propon al Mittelfest di puartâ plui atenzion pe valorizazion de lenghe furlane (fracait chi par lei la Ansa). Mi somee une buine notizie, ancje parcè che cheste tiere e je simpri stade crosere di culturis e il Mittelfest al podarès jessi propit une buine ocasion.
Tai prossims dîs al varès di jessi metût in calendari un incuintri tra il Mittelfest e la Arlef.
Iscriviti a: Post (Atom)


text:
Vuê ai 3 di Avrîl dal 2011 aes 7 sore sere e scomence la leture continuade de Bibie in lenghe furlane. Un event unic par une lenghe minorizade come la nestre. O podarês viodi la leture, che e larà indenant par une setemane dì e gnot, in direte achì. Ve cemût che pre Antoni Beline, tradutôr principâl de Bibie par furlan, al ricuardave la intuizion vude di pre Checo Placerean cuant che intai agns ’70 dal Nûfcent al à tacade la vore di traduzion.
“Cuntune espression une vore sauride (pre Checo n.d.r) al diseve che 'un popul cu la Bibie al è un popul cul cjapiel sul cjâf'. Chel che al à il cjapiel in man pal solit al scugne slungjâlu par lâ a cirî la caritât. Une robe indegne di un popul e di Chel che al à intes sôs mans misteriosis i nestris distins. Cu la sô traduzion, pre Checo al intindeve dâi dignitât al nestri popul (..). Almancul in glesie i furlans a vevin di jentrâ cu la lôr muse, culture, identitât, unicitât. Almancul in glesie no vevin di cjatâ chês puartis sieradis, reâls e alegorichis, che ju escludevin dai uficis, de scuele, dai puescj impuartants de lôr vite. Te cjase di Diu a vevin dirit di jentrâ come ducj, cun umiltât ma ancje cun dignitât. (…) Une operazion culturâl, religjose, umane , politiche, un fat di fede e di provocazion, un grant event che al varès segnât il popul furlan.”


text:
Investigazion
La investigazion o ricercje e je il process che midiant chel si puedin cjatâ i fats. Chescj fats a puartaran a la cognossince. La ricercje e je fate doprant ce che al è za cognossût par rivâ a capî che che no savìn ancjemò. La cognossince suplementâr e pues jessi otignude provant (o falsificant) lis teoriis o i sistemis esistents, e provant a dâ une spiegazion miôr di ce che al è stât osservât. La ricercje e je un procès analitic, sistematic, organizât e obietîf. Chest procès al à di rispuindi a une domande midiant di une ipotesi, par Incressi la cognossince e lis informazions su un ciert argoment.
Ricercje academiche[cambie | modifiche il codiç]
I students a fasin ricercjis par scrivi lis tesis (disserzions) di lauree. La leture di un grant numer di libris su di un teme, cjapant notis, e je une forme di ricercje.
Ricercje sientifiche[cambie | modifiche il codiç]
Il metodi sientific al è il mût plui comun di fâ ricercje. La ricercje e je doprade par miorâ la comprension de biologjie, de inzegnerie, de fisiche, de chimiche e di cetancj altris cjamps. Chest al permet di discuvierzi gnovis medisinis, di otignî machinis plui siguris, di incressi la produzion agricole, alimentâr e industriâl. Il denâr par la ricercje al ven dai guviers, des societâts comercialis privadis e des ufiertis privadis.
Descrizion curte[cambie | modifiche il codiç]
La ricercje e je caraterizade dal fat di jessi un procès:
- Sistematic: dopo la formulazion di une ipotesi o di un obietîf funzionâl, i sienziâts a dan dongje un ciert numar di dâts daûr dal progjet che al è stât stabilît in principi. Su la fonde de analisi e de interpretazion dai dâts, i sienziâts a mudin, a incressin o a confermin lis cognossincis za afermadis, vierzint ancje gnovis direzions di ricercje. Il metodi sistematic codificât che si dopre inte ricerche al è clamât metodi sientific.
- Organizât: ducj i membris di un grup di ricercje a devin savê ce che a devin fâ dilunc dal progjet, di mût che a sedin dopradis lis stessis definizions, normis e principis a dutis lis personis che i cjapin part. Par realizâ cheste condizion al è necessari scrivi un protocol di ricercje là che i sienziâts a specifichin ducj i detais in relazion cul lavôr.
- Obietîf: lis conclusions otignudis de ricercje no àn di jessi basadis su impressions sogjetivis ma su la fonde dai dâts osservâts e misurâts. Si à di evitâ interpretazions basadis sui prejudizis dai ricercjadôrs.
Ativitât[cambie | modifiche il codiç]
Lis ativitâts principâls de ricercje a son:
- La misurazion dai fenomens.
- La comparazion dai risultâts otignûts.
- La interpretazion dai risultâts in funzion des cognossincis consolidadis, metint in cont lis variabils che a puedin influenzâ il risultât.
Tips di ricercje[cambie | modifiche il codiç]
- Ricercje fondamentâl. Clamade ancje "ricercje di base" o "ricercje pure". E pues jessi praticade dome intai laboratoris.
- Ricercje aplicade. E je la aplicazion de cognossince inte pratiche, cu la introduzion intal ûs di une gnove tecnologje, inte maiorance dai câs, intal avantaç de societât. Un esempli a son i protocoi di ricercje cliniche.
Colegaments tra lis dissiplinis[cambie | modifiche il codiç]
Une stesse ricercje e pues tocjâ ancje plui di un cjamp dal savê. La terminologje specifiche des tipologjiis di ricercje tra dissiplinis diferentis e identifiche:
- Ricercje multidissiplinâr o ricercje pluridissiplinâr: in chest nivel di ricercje la valutazion e je realizade partint di cjantons diferents, doprant prospetivis diferentis cence rivâ a une integrazion.
- Ricercje interdissiplinâr: chest nivel di ricercje al smire a la creazion di une identitât di metodologjie, di teorie e di concets, par podê rivâ a risultâts plui coerents e plui integrâts.
- Ricerche transdissiplinâr: chest nivel al va plui indenant des tipologjiis precedentis, e al smicje a la convergjence tra disciplinis, compagnade di une integrazion reciproche des epistemologjiis dissiplinârs.


text:
I libris dai Rês
I libris dai Rês (par vieri al jere un libri sôl) a contin la storie dal popul ebraic cjapant la glagn lassade di Samuel. La version greche ju clame “tierç e cuart dai Reams”; la Volgade “tierç e cuart dai Rês”.
Come division naturâl si pò fevelâ di trê parts o sezions: a) storie dal ream unît (1 Re 1-11); b) storie dai doi reams separâts (1 Re 12-2 Re 17); c) storie dal ream di Gjude, unic restât (2 Re 18-25).
La prime part e trate di un sôl re, Salomon. La seconde e cjape dentri un trat di timp une vore plui lunc, de muart di Salomon a la fin dal ream setentrionâl o di Israel. I profîi dai Rês a àn un scheme fis: trops agns ch’al veve cuant che al è montât sù, cui ch’al jere re in chel altri ream, trop ch’al à durât, judizi morâl, muart e sepulture, non dal sucessôr. Pal rest si rimande al libri dai Anâi dai Rês di Gjude o di Israel. In jenfri a son lis storiis di Elie e di Liseu. La tierce part e trate di un sôl ream, cul stes edentic scheme.
Come cronologjie, il ream di Israel al va di Gjeroboam I (931-910) al ream di Osee (732-722) e il ream di Gjude al va di Roboam (931-913) a Sedecie (597-587).
Rivuart al materiâl doprât dal autôr, o savìn pôc, parcè che no cognossìn ni i Anâi dai Rês di Israel o di Gjude ni il libri dai Ats di Salomon. Al veve di tratâsi di une sorte di storie uficiâl, come che le cognòs la leterature assire e itite. E ancje se ju vessin, si trate simpri di robe componude plui par dâur onôr ai grancj che par onorâ la veretât.
Ce ch’al è clâr al è l’intent dal autôr, ch’al à di provâ une tesi: no lâ daûr de leç di Mosè, soredut par chel ch’al rivuarde l’aspiet cultuâl, al è mâl e un re al va misurât cul provin de sô fedeltât o infedeltât a la leç e a la religjon. Di chi la furtune di un e la disgracie di un altri. E je la tesi che le clamin deuteronomistiche, vadì une vision stretamentri religjose de storie. O sin tune prospetive juste contrarie dal materialisim storic cussì di mode tai nestris timps.
Si puedial fevelâ di “storie” cun chescj principis? No vin di sigûr la storie come che le viodìn vuê, te sô complessitât. O vin pluitost une schirie di fats e duncje une storie parziâl, a tesi, ma fondade su fats sucedûts. Di plui no vin di nissune bande de antichitât e nancje no si podeve pratindi.
Chest libri cui lu àial scrit e cuant? Pal autôr no si sa nuie di precîs. I antîcs a fasevin il non di Gjeremie. Si sa dome ch’al jere un ebreu di Gjerusalem, infogât di passion pal templi e pe riforme religjose inviade di Ezechie e di Gjosie tai ultins timps. Par componi la sô vore al à doprât documents uficiâi e robe di archîf une vore antighe. Stant che l’ultin fat contât al è dal 561 p.d.C. (2 Re 25,27-30), nol pò jessi plui vieli e nol varès di vignî plui in ca dal 538, cuant che Ciro al à cjapade Babilonie e ur à dât ai ebreus il permès di tornâ dongje (2 Cr 36,22-23). Un fat cussì grant nol varès propit podût tasêlu.


text:
Lis minorancis a son in Austrie tuteladis dal tratât di pâs di Saint Germain (1919) e di Viene (1955). Dirits particolârs a gjoldin i cravuats dal Burgenland, ongjârs, slovens de Carintie e Stirie, slovacs, cecs e dal 1993 ancje i sinti e roms, cence tutele e reste dome la comunitât dai jenisch. Il tratât di Saint Germain (1919), cjap. V. al ricognòs la paritât di dirits e di tratament par ducj i citadins austriacs di cualsisei grup lenghistic, l’ûs des lenghis di minorance tant che lenghis judiziariis, la istruzion elementâr inte lenghe mari e il finanziament des ativitâts sociâls e culturâls de minorance.
TUTELE MIÔR_Dopo la seconde vuere mondiâl tal 1955 il tratât di Viene al impon une tutele plui detaiade che e rivuarde dome la minorance slovene e cravuate in Carintie, Stirie e Burgenland. L’innomenât articul 7 al proviôt il dirit di meti sù organizazions, riunions e stampe, la istruzion elementâr e secondarie inte lenghe di minorance, l’ûs uficiâl dal sloven o dal cravuat, la segnaletiche bilengâl e la improibizion des ativitâts di caratar cuintriminorance. La cuestion de segnaletiche si movè tal Burgenland dome 45 (!) agns dopo il tratât di Viene, viert ancjemò il probleme dal insegnament opzionâl e la adozion dal criteri teritoriâl, almancul un cuart dai cravuats al vîf a Viene fûr dal teritori tutelât. Plui grâf ancjemò la situazion in Stirie, fin al 2004 lis autoritâts responsabilis no vevin nancje ricognossût la esistence de minorance slovene.
LA SITUAZION CARINTIANE_In Carintie lis robis lavin miôr sot il regjim di ocupazion, l’insegnament dal sloven al jere deventât tes areis di minorance obligatori ancje pe maiorance todescje. Dome trê agns dopo la firme dal tratât di Viene a pararin jù il sloven obligatori, dai 12.000 fruts 10.000 si disnotarin de scuele bilengâl. Tal 1957 a permeterin di gnûf lis ativitâts de organizazion nazionaltodescje Heimatdienst. Azions di zovins che a vevin tacât a meti sù cartei bilengâi a constrenzerin tal 1972 il guviêr Kreisky a aplicâ la leç e a meti sù i cartei bilengâi. Lis „fuarcis patriotichis” a rispuinderin cu la azion militante ”l’assalt ai cartei” (Ortstafelsturm). La serie di atacs e finì cu la dimission dal governadôr Sima, però cence consecuencis judiziariis pai protagoniscj.
FUARTS CUI DEBUI_Dopo che l’avocat sloven Rudi Vouk al veve mostrât la ilegjitimitât de segnaletiche monolengâl, la Cort constituzionâl e imponè tal 2001 la instalazion dai cartei mancjants. Haider e il cjamp patriotic todesc convints di vinci la lote pal monolenghisim si preparin a parâ la maiorance todescje di… une minorance che e clope?
Janez Erat
Assise dal Friûl
Fin cumò a difese de lenghe furlane si son jevadi dome vôs singulis, plui o mancul autorevulis. Cumò il front furlanist si mobilite e al da apontament a ducj chei che a crodin tal valôr de indentitât di un popul, ancje piçul, te Gnove Europe che e cres di an in an, si da apontament pai 11 di Setembar aes 17.30 te Aula magna de Universitât dal Friûl in plaçâl Kolbe. Promotôrs dal incuintri a son il stes ateneu, il comitât 482, il comitât pe autonomie e pal rilanç dal Friûl, i media de diocesi di Udin Vite Catoliche e Radio Spazio 103 e la emitent radiofoniche Onde Furlane. Argoment, la poie dai previodiments che il Consei regjonâl al esaminarà in autun par fissâ lis normis di tutele e valorizazion des lenghis minoritariis presintis in Regjon. Previodiments che a àn dividût il mont politic cuant che si è tratât di tacâ a discuti de maniere di aplicazion de leç statâl sul furlan a scuele. «Si à di evitâ, massime pai zovins, i risis de dispersion e scancelazion di une identitât storiche, linguistiche e culturâl dal Fril siore e preziose che e va mantignude parcè che il so popul – si ricuarde tal apel indreçât aes istituzions publichis dal Friûl, ma ancje aes associazions culturâls e sociâls – al podedi presentâsi cui siei valôrs e la sô muse su la sene taliane e internazionâl».
Lis comunitâts linguistichis storichis, si fâs presint, a son ae fonde de concession e de esigjence che ae Regjon Friûl – Vignesie Julie i è stât dât il regjim juridic di Regjon autonome a statût speciâl. Refudâ cheste specialitât deneant la pussibilitât di une scuele li che il furlan al sedi ancje doprât come lenghe par insegnâ altris materiis, al sarès un erôr che i promotôrs dal apontament di Setembar a intindin evitâ cun fuarce. Si à di ricuardâ che intant che il Consei regjonâl cualchi fuarce politiche, dal Centriçampe in particolâr, si è esprimude za cuintri di une leç masse furlaniste, ai 29 di Avost si son dâts dongje i Conseis provinciâi di Udin e Pordenon, tes lôr sedis, par dâ il vie libare al alt costitutîf e al regolament de prossime associazion des Provinciis furlanis. Iniziative che come che al à precisât il president de provincie di Udin Marzio Strassoldo «e je condividude cun fuarce e in maniere trasversâl di maiorance e minorance. L’obietîf al è prin di dut chel di costituî un lûc di incuitri e di verifiche des istancis che a vegnin dal teritori e di valorizâ i tancj progjets di colaborazion interistituzionâl che lis provinciis furlanis a promovin pal disvilup economic, sociâl, culturâl dal teritori».
:::::::::::::::::::::::::::::::::::::::::::::::::::::::::::::::::::::::::::::::::::::
ULTIME ORE: Vie a la associazion tra lis provinciis furlanis
Miercus ai 29 di Avost, aes 9 e mieze di matine i conseis provinciâi di Udin e Pordenon – li des rispetivis sedis – si son dâts dongje par dâ il vie ai doi documents che a fasaran operative la colaborazion: l’at costitutîf e il regolament di funzionament. Une riunion tal stes moment par rapresentâ, ancje simbolichementri, la unitâts di intents te diviersitât des dôs istituzions.
La associazion si clamarà Comunitât des Provinciis furlanis e i ats aprovâts dai conseis a saran sotscrits uficialmentri dai presidents Marzio Strassoldo e Elio De Anna. I obietîfs: utilizazion dal teritori, disvilup economic, servizis sociâi e culturâi. La Comunitât di fat, daûr di chel che al dîs il regolament, e à intenzion di deventâ une forme stabile di valorizazion teritoriâl, sociâl e economiche des diviersis comunitâts provinciâls dal Friûl, promovint «la eficacie e la eficience tal esercizi des funzions e dai servizis erogâts ai citadins tal teritori intîr des Provinciis e il miorament de economicitât tal ûs des risorsis finanziaris, umanis e strumentâls par fâ cressi la cualitât dai servizis ai citadins».
Par definî forme e contignûts de associazion i membris si son zovâts dal jutori di juriscj de Universitât dal Friûl.
La note stonade e ven dal consei provinciâl di Pordenon che al à aderît dome cui vôts de maiorance di Centridrete cence i vôts dal Centriçampe, a diference di Udin li che invezit la delibare e à vût la unanimitât cu la votazion a pro trasversâl sedi dal Centridrete sedi dal Centriçampe.
Redazion


text:
Viers la fin di Lui, te seconde relazion anuâl sul stât di dirit tai Stâts membris de Union europeane, la Comission europeane no à pandût preocupazion dome pal ritart de Slovenie te nomine dai procuradôrs statâi e europeans delegâts, ma e à dit a clâr di jessi preocupade ancje par un pussibil lâ in piês de situazion pai media.
◆ La gnove e je rivade juste tal mês che la Slovenie, vuidade dal guvier di centridiestre di Janez Janša, e à cjapât la presidence semestrâl de Union europeane. Intun comunicât in rispueste ae relazion de Comission europeane sul stât di dirit in Slovenie, il Ministeri de Culture de Republiche de Slovenie, vuidât di Vasko Simoniti, al scrîf che tal document de Ue dispès no si ten cont des rispuestis e dai sclariments inviâts dal guvier sloven su la libertât dai mieçs di comunicazion.
◆ Te relazion, la Comission europeane e scrîf ancje de cruzie dai azioniscj par ce che tocje il mancjât finanziament de agjenzie di stampe slovene Slovenska tiskovna agencija (STA). La Comission e fevele dal conflit legâl tra l’Ufici dal guvier sloven pe comunicazion e la STA tant che di un câs di pression politiche sui media. Ancje su chel cont, dut câs, il Ministeri al declare che il guvier e i siei membris no varessin mai fat pressions di cheste fate.
◆ Ae afermazion de Comission europeane che lis angariis su internet e il numar di acusis cuintri dai gjornaliscj a cressin, il ministeri de Culture al rispuint di no vê evidence che i gjornaliscj a vedin censuris o si fasin censure di bessôi. Ancje une relazion dal State Department american e dimostrarès che il guvier sloven al rispiete la libertât di peraule e di stampe, ancje di plui dal guvier precedent, vuidât di Marjan Šarec. A nivel gjenerâl, il pericul dai gjornaliscj par ce che tocje l’acès aes informazions publichis nol sarès aumentât.
◆ Al Ministeri de Culture no pensin nancje che il bloc temporani dai paiaments pal bant anuâl pal cofinanziament dai contignûts media al vebi fat dam economic ai mieçs di comunicazion.
◆ In sumis, la Comission europeane e il guvier sloven no somein masse dacuardi. Ma il Ministri al à pandude ancje sodisfazion, parcè che te relazion Ue si fevele ancje dal probleme de concentrazion di proprietât dai media. Il guvier sloven al vûl proponi intervents di leç par limitâle, e i siei membris a pensin che al coventarès intervignî a nivel european par dâ un segnâl fuart cuintri dai “trust” in chest setôr strategjic. ❚
Libertât dai mieçs di comunicazion, al è scuintri jenfri Slovenie e UELuciano Lister
Viers la fin di Lui, te seconde relazion anuâl sul stât di dirit tai Stâts membris de Union europeane, la Comission europeane no à pandût preocupazion dome pal ritart de Slovenie te nomine dai procuradôrs statâi e europeans delegâts, ma e à dit a clâr di jessi preocupade ancje par un pussibil lâ in piês de situazion pai media.


text:
Zornade europeane des lenghis
La Zornade europeane des lenghis e jê une iniziative de Union Europeane sul teme des lenghis. E ven festezade ai 26 di Setembar e l'obietîf al è chel di promovi il plurilenghisim, la multiculturalitât e il rispiet di ducj i idioms. In cheste celebrazion si contin plui di 200 lenghis europeanis, tra lenghis di Stât e lenghis localis uficialis e no.
Lis lenghis in Union Europeane[cambie | modifiche il codiç]
Lenghis di Stât in UE (in ordin alfabetic):
- dal 1957, in Europe dai sîs: todesc, francês, talian e nederlandês. Il lussemburghês al vâl dome parzialmentri come lenghe amministrative.
- dal 1973, in Europe dai nôf: lis 4 precedentis + danês e inglês. Dome dal 2007 al è stât ricognossût encje l'irlandês come lenghe aministrative.
- dal 1981, in Europe dai dîs: lis 6 precedentis + grec.
- dal 1986, in Europe dai dodis: lis 7 precedentis + portughês e spagnûl. Insiemit a chestis, e jê parzialmentri ricognossude encje catalan.
- dal 1995, in Europe dai cuindis: lis 9 precedentis + finlandês e svedês.
- dal 2004, in Europe dai vincjecinc: lis 11 precedentis + estone, letone, lituan, maltês, polac, slovac, sloven, cec e ongjarês.
- dal 2007, in Europe dai vincjesiet: lis 20 precedentis + bulgar, irlandês e rumen.
dal 2013, in Europe dai vincjevot: lis 23 precedentis + cravuat.
No mancul impuartantis, lis lenghis aministrativis localis: basc, galizian, catalan, lussemburghês, scozês-galic, galês, furlan, sardegnûl, breton, lenghis frisonis, cassubio, lenghis sorabis, e altris.


text:
La ARLeF – Agjenzie regjonâl pe lenghe furlane e à vût mandât di butâ jù un document che al vignarà sotscrit di istituzions, associazions e comitâts che a àn a cûr il destin dal furlan e che al sarà presentât intune assemblee publiche ae presince di ducj i parlamentârs dal Friûl.
La decision si è vude vuê sotsere te riunion indulà a àn partecipât ducj chei che a àn rispuindût al apel de ARLeF, Agjenzie regjonâl pe lenghe furlane, par cirî un percors comun cuintri lis ultimis iniziativis dal Guvier che di fat a riscjin di sbassâ il nivel di tutele di minorancis ricognossudis in Italie cun leç 482/99.
Si son incuintradis te sede de Agjenzie, la Universitât, la Provincie e la Arcidiocesi di Udin e ducj i ents ricognossûts di primarie impuartance pe tutele e difusion dal furlan.
Insiemit cul president de ARLeF, Lorenzo Zanon, ducj a son daûr a studiâ la soluzion plui juste e eficace par rivâ daurman ae aplicazion dai dirits bielzà stabilîts.
Trê i trois di tamesâ: il ricors ae Cort Costituzionâl, un apel al Consei de Europe che al vigjile su la aplicazion de Convenzion cuadri pes lenghis minoritariis, e la modifiche dal test de ratifiche de Cjarte europeane pes lenghis regjonâls ancjemò in discussion in forme plui zovevul pal alçâ il nivel di tutele.
In ultin al è stât dibatût di prontâ une azion publiche, simboliche e popolâr, par slargjâ il coinvolziment a cheste altre bataie par vie che l’obietîf al è comun a dutis lis altris minorancis.
«Si sin inacuarts purtrop che la aprovazion de 482 no je stade altri che la vitorie di une bataie e che la vuere vere si scombat ogni dî sul teren de aplicazion», al à comentât Zanon. ■
Redazion
CUINTRI DAL DECLASSAMENT. La ARLeF e clame adun i parlamentârs............
La ARLeF – Agjenzie regjonâl pe lenghe furlane e à vût mandât di butâ jù un document che al vignarà sotscrit di istituzions, associazions e comitâts che a àn a cûr il destin dal furlan e che al sarà presentât intune assemblee publiche ae presince di ducj i parlamentârs dal Friûl.


text:
#06 – La cjase Cuant co jeri frut, la vecje cjase di piere dai nonos e jere la mete ansiade des mês vacancis. Si cjatave intun sît di flabe, daûr di jê, cuasi cuasi si podeve tocjâ cun mans la mont Bernadie, devant e veve un prât e un riul che al menave jù a val la frescje aghe de [...]
Tag: Sicheduncje
#08 – Un svoletâ di alis Come ogni dì, Fidrì si sentà tun banc dal parc, simpri tal stes. I deve di mangjâ ai siei amîs colomps. Dulintor al jere un buligâ di alis e un bruntulâ di volatii che a rivavin dantsi dongje a siei pîts in spiete che al vierzès il sacut e al tiràs par aiar une [...]
#05 – Sclopetadis e fusetis E jere une zornade plombice, l’Invier si jere insiorât in chê grande planure sterpe, si viodevin dome cualchi file di staipis di cjanussis. I morârs, dispueâts des fueis, a someavin dai scheletris, come se i lôr ramaçs a fossin dai braçs si slungjavin in cercje dal bon timp che ju varès vistûts. Cualchi piçule besteute [...]
#06 – La regjine des flôrs Une dì viodei la rose, che avilide e diseve: – Des flôrs soi la regjine, come me nissune e je. Di sede urdide o ai la trame, di vilût il gno tocjâ, sflandorôs i miei colôrs, nûi di balsims profumâts. Ma no mi sint par nuie amade, nissun braç mi lee la vite, o soi [...]
#6 – Il baûl des mascaris Ducj si mascarìn, volint fâ biele figure in chest mont che nus à tocjât di vivi. Par chest motîf o vin bisugne des mascaris come dal aiar che o respirìn. Gjisulf al viveve te cjase di famee dulà che secui indaûr e jere scomençade la sô gjernazie e ancje la storie dal baûl des [...]


text:
ADAM – UN EMIGRANT DAL CAMERUN
CE LIBRI ISAL?
“Adam – Un emigrant dal Camerun” al è un libri bilengâl, talian e furlan, scrit di Gianfranco Gallo.
Si trate di une storie che o podaressin definî une novele, ni tant lungje, ni tant curte, che prime par furlan, e dopo par talian, e conte la storie di Adam, che dal Camerun al rive in Friûl a cirî furtune. Al è stât publicât cul jutori de Pro Loco di Gjalarian zaromai un pâr di agns fa e al si compon di 142 pagjinis.
MA CUI ISAL L’AUTÔR?
Gianfranco Gallo al è dal ’48, al è di Gjalarian e al è un nestri contecurtâr Plume di Ingjustri, che cuant che al pues nus regale simpri cualchi biele conte. Al è di sigure plui cognossût pes poesiis, stant che no dome o vin let achì il so libri Amôr une peraule tal me cor, ma al è stât di spes premiât in concors. L’Ostîr al à ancje vût il plasê di tignî a batesim chest libri propite a Gjalarian.
MA CE ISAL DENTRI, DI PRECÎS?
Une storie semplice e biele, che in chescj timps dulà che no si rive adore a parâsi dal razism e dulà che il spirt cristian al pâr jessi lât a platâsi, nus conte di un emigrant (e no di un imigrât, come che sin usâts). Adam, par câs, al finìs par discuvierzi che il Friûl nol è dome il puest dulà che al stâ cirint fortune – lant a vendi strafaniçs pes cjasis – ma al è ancje la tiere di dulà che a son i soi vons. E anzit… al rivarà propit a Gaeran, paisut de basse furlane, dulà che al cjatarà Zuan. Di chi, il rapuart tra Zuan e Adam, al met lidrîs, e si capissarà che intes diferencis si plate la sioretât di spirt e di cûr.
MA A CUI PUEDIÂL PLASÊ?
A ducj chei che a àn voie di sintisi contâ une storie semplice, che e cjacare di bogns sintiments, e dulà che l’unic vêr antagonist al è il timp e il vivi, che a passin e a cambin par ducj. No si à di spietâsi maraveis narativis, ma scletece, tenerece e semplicitât di chê gjenuine. Al è une vore util ancje par chei che ur plasarès lei par furlan ma a son inmò insigûrs, stant che al è il talian subit daûr.
.
E SE O AI VOIE DI CJOLILU?
Al è un libri che lu si cjate lant a cjatâ l’autôr o magari chei de Pro Loco di Gjalarian. Si pues in ogni câs cjapâ une cerce achì su Contecurte.